Ane Halsboe-Jørgensen (S), 2026-01-14:
Der er rigtig meget kultur i det, men det er pålagt moms i dag.
Så der er ikke et lighedstegn mellem, hvad mange synes er kultur, og hvad der er på den her liste.
I forhold til om man har været for hurtig, vil jeg sige, at de her domme jo har været afgjort i noget tid.
Min forgænger har taget konsekvensen af, at de var afsagt, og at den klare juridiske vurdering i Danmark var, at vi nu ikke længere fulgte loven.
Hvis man ikke følger det som minister, følger man ikke ministeransvarlighedsloven, og det er noget ganske andet end at vente på en åbningsskrivelse.
Så jeg kan godt forstå, at min forgænger har gjort, som han har gjort.
Tak for spørgsmålet.
Det første kan jeg svare på meget kort og meget klart: Jeg synes, det er træls, når der kommer EU-domme, der tvinger os til at ændre en momspraksis, vi ellers har haft i rigtig mange år.
Men vi skal også holde tungen lige i munden, for moms på bridge og moms på fitness er to forskellige ting.
Vi er ramt af forskellige domme, der har givet anledning til forskellige praksisændringer.
Jeg forstår godt, at man, når det rammer samtidig, tænker, at de to ting er forbundne, og at det er de samme domme, der strækker sig ud over det hele.
Hvis vi starter med bridge, vedrører den EU-dom, spørgeren refererer til helt specifikt, bridge.
Bridge har i Danmark været momsfritaget som momsfritagelse for sport.
Dommen fastslår, at bridge og anden tankesport ikke længere kan momsfritages som sport, fordi der ikke er et tilstrækkeligt fysisk element.
Man sidder kort sagt for stille til, at vi kan bruge muligheden for, at ting kan momsfritages med den begrundelse, at det er sport.
Dog har jeg i den sammenhæng gode nyheder, fordi der er andre veje til at blive fritaget, og Skatterådet har den 16. december afgjort, at bridge kan momsfritages efter momsfritagelsen for kultur i stedet for.
Det vil sige, at alt som udgangspunkt er pålagt moms, men at der er forskellige veje til at blive momsfritaget.
Bridge har indtil videre været momsfritaget, fordi vi har benævnt det som sport.
Det siger dommen nu at man sidder for stille til at kunne.
Nu siger Skatterådet, at det kan momsfritages som kultur i stedet for.
Jeg ønsker personligt ikke og har aldrig ønsket mig, at bridge pludselig skulle pålægges moms, og derfor er jeg selvfølgelig glad for den afgørelse.
Det er så også på baggrund af Skatterådets afgørelse om bridge, at vi har sat et arbejde i gang om at prøve at afklare konsekvenserne, også for anden tankesport end bridge.
Derfor er den praksisændring, der skulle være trådt i kraft her den 1. januar, udskudt, og det er noget, vi kommer til at vende tilbage til.
Jeg ved ikke, om spørgeren med vilje spørger til både zumba og folkedans i én og samme ombæring.
Jeg er ikke sikker på, at zumba har været kendt i lige så mange år på vores breddegrader, og det er kompleks jura at få det skilt det her ad.
Vores regler siger, at man ikke behøver lægge moms på undervisning.
Vi har så i Danmark tænkt, at undervisning ikke kun er, når du er i skole, men at det også er, når du får holdundervisning nede i dit fitnesscenter, når du får holdundervisning på din danseskole, eller når du i øvrigt får holdundervisning.
Det er nu det, som den her dom siger at vi ikke må gøre, og at undervisning skal forstås smallere end det.
Det vil sige, at det, hvis man er glad for at gå på sit dansehold og man får undervisning af en danselærer og man nu oplever, at priserne stiger, så er, fordi den dom siger, at det ikke længere kan betegnes som undervisning.
Så er det rigtigt, at der ved siden af det er en kulturdiskussion, men det er bare for at sige, hvorfor det stiger, hvis du går til zumba eller til folkedans.
Vi har prøvet at momsfritage det som undervisning, og det har fungeret i mange år, og jeg er træt af, at vi nu skal lave det om, men dommen siger meget klart, at det er en smallere definition af undervisning, der oprindelig var tænkt, og vi er derfor tvunget til det.